ไฟแนนซ์ทูเดย์
&#8220;ไม่มีใครเข้มแข็งตลอดไป และไม่มีใครอ่อนแอตลอดกาล&#8221;
10 ต.ค. 2554

“ไม่มีใครเข้มแข็งตลอดไป และไม่มีใครอ่อนแอตลอดกาล”
โดย..ต้นกล้า
ตอนนี้ กุลิศ สมบัติศิริ ผู้ตรวจราชการกระทรวงการคลัง กำลังขึ้นหม้อ ปลายเดือน ก.ย. ครม.มีมติให้ขยับตำแหน่งจากที่ปรึกษา ขึ้นเป็นผู้ตรวจฯ อาทิตย์ต่อมา ครม.มีมติแต่งตั้งเป็นกรรมการบริษัท กฟผ. พร้อมๆ กับ อริยวิชย เอกอุฬารพันธ์ รองกรรมการผู้จัดการ บลจ.กรุงไทย ผิดกับใครหลายๆ คนในกระทรวงการคลังที่กำลังโดนดับแสง
อื้ออึงกันทั้งคลองเตย จันทร์นี้ ธีระชัย ภูวนาถนรานุบาล รมว.คลัง จะเดินทางไปตรวจเยี่ยมและให้นโยบายกรมศุลกากร นี่อาจจะเป็นครั้งแรกที่ “รัฐมนตรีช่วยว่าการ” ผู้ที่ได้รับการแบ่งงานให้กำกับดูแลหน่วยงานกรมภาษียังไม่ทันมี นโยบายใดๆ “รัฐมนตรีว่าการ” ก็เดินทางมามอบหมายงานที่ตัวเองกำกับอยู่ 
สืบเสาะหาสาเหตุว่า ไฉน ธีระชัย จึงให้ความสำคัญกับกรมศุลกากร เป็นกรณีพิเศษได้ฟามลับมาว่า “คุณพ่อ” ของรัฐมนตรีธีระชัย เคยเป็นข้าราชการอยู่ที่นี่ จึงต้องการมาเยือนที่ทำงานเก่าของพ่อ เอ่...รัฐมนตรีว่าการกระทรวงการคลัง ทั้ง ธีระชัย และ กรณ์ จาติกวณิช นี่เหมือนกันเป๊ะเลย
ระทึกอีกที่ต้องเรื่องนายตำรวจนักธุรกิจ พล.ต.ท.สมยศ พุ่มพันธ์ม่วง ผู้ช่วย ผบ.ตร. ที่ถูกครอบครัวนายตำรวจ พล.ต.ท.ชัจจ์ กุลดิลก รมช.คมนาคม โดย วิมลรัตน์ กุลดิลก ร้องกับดีเอสไอว่าเบียดบังเอาหุ้นบริษัท แอสเซ็ทมิลเลี่ยน ซึ่งเป็นของผู้อื่นมาเป็นของตัวเอง อันมีผลให้การเข้าครอบงำกิจการของบริษัท เวิลด์แก๊ส (ประเทศไทย) ของคนในกุลดิลกชะงักงัน
งานนี้ตำรวจเจอตำรวจ อยู่ที่ใครจะงัดไม้เด็ดมาสู้ เพราะ สมยศ นั้นก็ไม่ธรรมดา ไม่เช่นนั้น สุริยา ลาภวิสุทธิสินธ์ คงไม่ยอมโอนหุ้นในบริษัทให้เป็นประกันแทนการกู้ยืม ในห้วงเวลาที่สุริยากำลังหน้ามืดตามัวกับเกมพนัน 
งานนี้มีการหักเหลี่ยมเฉือนคม ตกลงกันแล้วก็หักหลังกัน สัญญาสุภาพบุรุษที่คิดว่าบางคนจะมีกลับไม่มี เบื้องหลังเบื้องลึกพลิกไปพลิกมาน่าติดตามอย่างยิ่ง 
ที่สำคัญอย่าเชื่อในสิ่งที่เห็น บางคนภาพดี แต่เน่าใน บางคนภาพไม่ดีแต่ข้างในใสปิ๊ง สอบไปสอบมาข้อเท็จจริงออกมาอาจจะร้องไอ๊หย้ากันเป็นแถว
โปรดจับตาอย่ากะพริบอีกนิดหนึ่ง เมื่อ พิชัย ชุณหวชิร นายกสภาวิชาชีพการบัญชีกำลังก้าวขึ้นมานั่งประธานกรรมการบริหารแบงก์รัฐแห่งหนึ่งในเร็วๆ นี้
คุณพี่เบญจา หลุยเจริญ ประธานกรรมการบริหารธนาคารกรุงไทย แซวฝ่ายจัดการแบงก์ว่า โดนโพสต์ทูเดย์แซวที่เอาผู้อาวุโสไปให้บริการที่สาขาในห้าง ทำให้ดูยังคงเป็นแบงก์โบราณอยู่ เลยให้ช่วยดูให้สดใสโมเดิร์นตามที่รีแบรนดิงกันใหม่